**Ansatte i private barnehager streiker!**

LO forbundet Fagforbundet sammen med Utdanningsforbundet og Delta er i streik i de private barnehagene som er organisert i Private Barnehagers Landsforbund (PBL). LO Agder sin regionkonferanse støtter alle de streikende i private barnehager. PBL har lovet de ansatte en bedre pensjon flere ganger, men nå vil de ikke gi det. LO Agders regionkonferanse mener det er et løftebrudd som ikke kan aksepteres.

De streikende krever ikke mer enn en pensjonsordning på nivå med pensjonsvilkårene for ansatte i kommunale barnehager og å få på plass Avtalefestet Pensjon (AFP) som gjelder i norsk arbeidsliv ellers, altså et livsvarig tillegg til folketrygden og tjenestepensjon. I protokollene mellom partene fra 2019, 2020 og 2021 var det enighet om at det skulle på plass ny AFP senest 1. januar 2023, men det forsøker PBL nå å gå bort fra.

For hvert år som går uten at AFP-ordningen er på plass vil det være ansatte som mister retten til å få AFP da det kreves et visst antall år i ordningen. PBL hevder det blir for dyrt å gi våre medlemmer en anstendig pensjonsordning. Det er ikke riktig. Private barnehager får dekket utgiftene til pensjon gjennom overføringer fra det offentlige. Derfor må PBL innfri sine tidligere løfter om AFP nå!

Vi mener det er helt uakseptabelt at de som jobber i private barnehager skal ha dårligere pensjonsvilkår enn det som er vanlig ellers, og LO Agders regionkonferanse heier derfor på de som er streik i deres kamp for pensjon.
Deres kamp er hele fagbevegelsens kamp!